কথ্য ইতিহাস হলো- একটি সুনির্দিষ্ট সময়কালে, নির্দিষ্ট আর্থ-সামাজিক পরিমণ্ডলে ঘটে যাওয়া সামাজিক, রাজনৈতিক, সাংস্কৃতিক, অর্থনৈতিক প্রভৃতি ঘটনাপ্রবাহের সঙ্গে সম্পৃক্ত এবং প্রত্যক্ষদর্শী মানুষ প্রদত্ত বিবরণের ভিত্তিতে ইতিহাস রচনার প্রক্রিয়া। এ প্রসঙ্গে অধ্যাপক সালাহউদ্দীন আহমেদ বলেন, ‘এ কথা অনস্বীকার্য যে, পত্রপত্রিকায় সমকালীন ঘটনাবলীর প্রতিচ্ছবি ধরা পড়ে। এজন্য এটি ইতিহাসের অন্যতম উৎস হিসেবে ব্যবহৃত হয়ে থাকে। প্রকৃতপক্ষে বস্তুনিষ্ঠ বিবরণ হিসেবে পত্রপত্রিকায় প্রকাশিত বিষয়াবলীর বিশুদ্ধতা প্রশ্নসাপেক্ষ। এর পর্যাপ্ত কারণ বিদ্যমান, যা সমাজ সচেতন মানুষের কাছে সহজেই অনুমেয়। ইতিহাসের বিভিন্ন উৎসের বিশ্লেষণে এভাবে আমাদের কাছে সমকালীন ইতিহাসের দুষ্প্রাপ্যতা ও এর অব্যাহত সংকটের চিত্রটিই প্রকট হয়ে ওঠে। এই পরিপ্রেক্ষিতে ইতিহাসের উপাদান সংরক্ষণের জন্য মৌখিক তথ্য সংগ্রহের প্রয়োজনীয়তা তর্কাতীতভাবে প্রতিপন্ন হয়।’